钦定古今图书集成/明伦汇编/氏族典/第564卷 > 《凌迪知万姓统谱》 > 诸葛瑾
## 钦定古今图书集成/明伦汇编/氏族典/第564卷 > 《凌迪知万姓统谱》 > 诸葛瑾

按《吴志诸葛瑾传》：“瑾字子瑜，琅琊阳都人也。汉末避
乱江东，孙权见宾待，后为长史，转中司马。建安二十
年，权使通好刘备，与其弟亮俱公会相见，退无私面，
与权谈说谏喻未尝切谔，微见风彩。如有未合，则舍
而及他，徐托事造端，以物类相求，于是权意往往而
释，封宣城侯，以绥南将军代吕蒙领南郡太守，住公”
安。刘备东伐时，或言瑾与备相闻，权曰：“子瑜有死生
不易之誓，子瑜之不负孤，犹孤之不负子瑜也。”黄武
元年，迁左将军，督公安、假节，封宛陵侯。瑾为人有容
貌思度，于时服其弘雅，权亦重之，大事咨访，权称尊
号，拜大将军左都护，领豫州牧。赤乌四年，年六十八
卒。